《和王彦休》
宋代·王庭圭

书成欲奏未央宫，起废针盲略异同。已就外车传服氏，应曾綵笔梦文通。

且观落纸惊回凤，莫叹摩天欠阿鸿。宿学暮年方发策，菑川重看一衰翁。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。